钦定古今图书集成/明伦汇编/官常典/第292卷 > 赵良规
## 钦定古今图书集成/明伦汇编/官常典/第292卷 > 赵良规

按《宋史赵安仁传》：“良规字元甫，父安仁奏为秘书省
正字，同判太常寺。张知白荐之，召试，赐进士及第。用
王曙举，擢集贤校理兼宗正丞，预修《会要》。坐宗正吏
盗太庙神御物，出通判蕲州，徙河南府，知泰、滁二州，
历京西、陕西路提点刑狱，荆湖南路转运使，奏罢马
氏时所赋丁口米数万石。权判三司开拆司、度支勾”
院、直集贤院、知庐州，积官至光禄卿，罢职。初与张宪、
掌禹锡、齐郭、张子思并为太常少卿兼馆职，当进谏
议大夫，而执政靳之，止迁卿。故事，卿不兼职，故皆罢。
未几皆还之。改直秘阁同。宗正事，迁秘书监，知同、
陕、相三州。陕岁饥，百姓请阁残税二分，为官伐芟，以
给河埽。或以为须报乃可行，良规曰：“若尔，无及矣。”檄
县遂行，而以擅命自劾。进太子宾客、权判殿中省，迁
尚书工部侍郎、判本部、知濠州，卒。良规所至州郡，为
政不甚力，然善委任佐属，禄赐多分赠族人，馀皆输
之酒家。子君锡。